Mark Tuitert

Mark Jan Hendrik Tuitert (født 4. april 1980 i Holten, Overijssel) er en nederlandsk skøyteløper. Tuitert vant OL-gull på 1 500 meter i 2010, og har også blitt nederlandsk mester og europamester allround.


== Karriere ==
I 1999 vant Tuitert allround-VM for juniorer. Han debuterte internasjonalt i seniorsammenheng i 2001, da han ble tatt ut Nederlands EM-lag. Han ledet sammenlagt etter to distanser, men spolerte mesterskapssjansene etter at han falt på 1 500 meter. I 2003 tok han bronse i EM, og året etter ble han europamester i Heerenveen med verdensrekord sammenlagt.
Tuitert var blant verdens beste 1 500 meter-løpere i 2004- og 2005-sesongene, med to sammenlagtseire i verdenscupen og to sølv i VM enkeltdistanser. Shani Davis konkurrerte imidlertid lite i verdenscupen på dette tidspunktet, og slo Tuitert under VM 2004. Mesterskapet i 2005 ble delvis spolert av snø, og den norske overraskelsesmannen Rune Stordal tok gullet.
Tuitert var ikke spesielt sterk i OL-sesongen 2006, klarte ikke å kvalifisere seg for det nederlandske OL-laget på 1 000 meter eller 1 500 meter, og hadde en 8.-plass på 1 500 meter i Heerenveen som den sterkeste internasjonale plasseringen. Han fikk OL-bronse som del av lagtempolaget, og ble nederlandsk mester allround, i et mesterskap hvor OL-utøverne sto over, men bestemte seg etter 2007-sesongen for å gi opp de lengre distansene og allroundmesterskapene.
I 2008 gjorde Tuitert det jevnt sterkt på 1 500 meter, med tre pallplasseringer og seks løp blant de fem beste. I VM enkeltdistanser var han imidlertid 1,8 sekunder bak vinneren Denny Morrison og ble nummer seks.
Tuitert fortsatte å trene hurtighet, og i 2009-sesongen var han for første gang kvalifisert til det nederlandske 500 m-laget. Han tok medaljer på de tre korteste distansene i det nederlandske enkeltdistansemesterskapet, og var på pallen i to løp på 1 500 meter i verdenscupen, med annenplass fra Moskva som best. Tuitert tapte ett helt sekund til vinneren Håvard Bøkko på sisterunden, mens verdenscupleder Shani Davis sto over. I januar ble Tuitert nummer 9 i sin debut i sprint-VM, før han tok tredjeplass, foran blant annet olympiamester Davis, på 1 000 meter i verdenscupen i Kolomna uka etter. Men etter 17.-plass på 1 000 meter i Erfurt ble han vraket fra Nederlands lag til VM enkeltdistanser på den distansen, og han ble bare nummer 9 på 1 500 meter, 1,8 sekunder bak vinneren.
Tuitert begynte OL-sesongen 2010 som han begynte 2009; tre medaljer i NM enkeltdistanser, men ingen gull. På 1 500 meter manglet han 0,3 sekunder på å slå gullvinner Rhian Ket. Tuitert fikk ingen framskutte plasseringer under de internasjonale løpene i november og desember, med to 4.-plasser på 1 000 meter og fjerdeplass på 1 500 meter som best, og var heller ikke spesielt sterk under det nederlandske OL-uttaket i slutten av desember 2009. Han ble nr. 4 på 1 000 meter og nr. 3 på 1 500 meter, og hadde 0,2 sekunder til gode på Erben Wennemars i kampen om den siste plassen på 1 500 meter.
OL i Vancouver begynte for Tuitert på 1 000 meter, med femteplass, et halvsekund bak vinneren Davis. Tuitert stilte dermed til start på 1 500 meter uten å ha tatt noen store seire siden 2005. Han gikk i par med Bøkko, som hadde slått ham i flere løp i sesongen, men åpnet raskest og ledet ved alle fire rundepasseringer. Bøkko tok inn 0,6 sekunder på siste runde, men var likevel over 0,5 sekunder bak i mål. De amerikanske utfordrerne Chad Hedrick og Shani Davis, som fulgte i de neste parene, klarte ikke å følge verken åpningsfarten eller avslutningen til Tuitert, som vant gull med 0,53 sekunders margin. Tuitert ble dermed den første nederlender på 38 år som tok OL-gull på 1 500 meter.
Tuitert ble også tatt ut på Nederlands lag i lagtempo, hans første deltakelse i mesterskap på lagtempo siden 2005. Han fikk gå semifinalen mot USA, sammen med Jan Blokhuijsen og Sven Kramer, men tross at Nederlands lag gikk ett sekund raskere enn i kvartfinalen, ble de beseiret av USA. Dermed klarte ikke Nederland å forsvare sine tre strake seire fra VM enkeltdistanser.


== Internasjonale meritter ==
2010
Gull OL 1 500 m
2009
Verdenscup
7.-plass totalt 1 000 m
5.-plass totalt 1 500 m
1 2.-plass 1 500 m, 1 3.-plass 1 000 m, 1 3.-plass 1 500 m
2008
Verdenscup
3.-plass totalt 1 500 m
3 3.-plasser 1 500 m
2007
Verdenscup:
11.-plass totalt 1 500 m
3.-plass 1 500 m Erfurt
2006
Bronse i lagtempo OL i Torino sammen med Rintje Ritsma og Carl Verheijen
Nederlandsk mester allround
2005
Gull i lagtempo VM enkeltdistanser i Inzell sammen med Carl Verheijen og Erben Wennemars
Sølv på 1 500 m i VM enkeltdistanser
Verdenscup:
Vinner totalt 1 500 m
2 rennseire, 1 2.-plass 1 500 m
2004
Europamester allround
Sølv på 1 500 m i VM enkeltdistanser
Verdenscup:
Vinner totalt 1 500 m
3 rennseire, 2 2.-plasser 1 500 m
2003
Bronse i EM allround


== Personlige rekorder ==


== Eksterne lenker ==
(en) Mark Tuitert – Olympics.com 
(en) Mark Tuitert – Olympic.org 
(en) Mark Tuitert – Olympedia 
(en) Mark Tuitert – Sports-Reference (OL-resultater – arkivert) 
(en) Mark Tuitert – databaseOlympics.com (arkivert) 
(en) Mark Tuitert – Speedskatingbase.eu 
(en) Mark Tuitert – SpeedSkatingNews.info 
(en) Mark Tuitert – SpeedSkatingStats.com 
(nl)  Offisielt nettsted
(en) Mark Tuitert – kategori av bilder, video eller lyd på Commons 
«Athletes : Mark Tuitert». Sochi2014.com. 5. juli 2014. Arkivert fra originalen 5. juli 2014. Besøkt 10. september 2015. Bilder(en) Bilder av Mark Tuitert på SpeedSkatingPhotos.info/DesgPhoto.com